מרכז פיננסי פינג אן

מרכז הפיננסים הבין-לאומי פינג אן (הידוע גם בשם Ping An IFC; בסינית מפושטת: 平安国际金融中心) הוא גורד שחקים סופר גבוה בן 115 קומות המכונה "המגדל הצפוני", מתנשא לגובה של 599 מטרים, בעיר שנג'ן, שבמחוז גואנגדונג בסין. הבניין הוזמן על ידי פינג אן ביטוח ותוכנן על ידי חברת האדריכלים האמריקאית קוהן פדרסן פוקס (KPF). בנייתו הושלמה בשנת 2017, והוא היה לבניין הגבוה בעיר, השני בגובהו במדינה, השלישי בגובהו באסיה, והחמישי בגובהו בעולם. כמו כן, הוא מחזיק בשיא של מרפסת התצפית הגבוהה ביותר בבניין, כשגובה מרפסת התצפית הוא 562.2 מטרים.

 התקדמות 
הבניין ממוקם במרכז העסקים הראשי של שנג'ן שבפוטיין. המגרש משתרע על שטח של 18,931 מ"ר, ונרכש על ידי חברת הביטוח פינג אן במכירה פומבית במחיר של 1.6568 מיליארד יואן ב-6 בנובמבר 2007. תכנון הבניין החל בשנת 2008 כשמשרד קוהן פדרסן פוקס אחראי על התכנון האדריכלי ומשרד המהנדסים תורנטון טומאסטי על התכנון המבני. אבן הפינה של המבנה הונחה ב-29 באוגוסט 2009, והבנייה החלה בנובמבר אותה השנה. תאגיד הנדסת הבנייה של מדינת סין (CSCEC) נשכר כקבלן הראשי לבניית הבניין.

ב-15 במרץ 2013 הופסק תהליך הבנייה באופן זמני, עקב חשד לשימוש בבטון שנעשה בחול ים לא מעובד, מה שעלול לשבש את מבנה הפלדה. הבנייה התחדשה בבניין לאחר בדיקת דגימה שיצאה תקינה.

בבוקר 15 ביולי 2014, עם הרמת עמוד פלדה באורך 10 מטרים למקומו, גורד השחקים שבר את שיא הגובה של בניין בעיר, 443.8 מטרים, כשהוא מדיח את מגדל KK100 מהתואר.

הבניין הושלם ב-30 באפריל 2015 והפך לגורד השחקים השני בגובהו בסין. התוכנית המקורית הייתה להוסיף אנטנה באורך של 60 מטרים על גבי הבניין כדי לעקוף את מגדל שאנגחאי ולהפוך לבניין הגבוה ביותר בסין. עם זאת, בפברואר 2015 הוחלט כי לא תוצב אנטנה בשל החשש שהיא עלולה לשבש מסלולי טיסה.

 מאפיינים 
הבניין מכיל משרדים, מלונות וקמעונאות, מרכז כנסים וקניון יוקרה. בקומה 116 יש מרפסת תצפית בשם Free Sky. כפי ששם הבניין רומז, זהו גם המטה של חברת פינג אן ביטוח. תכנון המבנה אמור להיות ייחודי ואלגנטי, ולייצג את ההיסטוריה וההישגים של הדייר הראשי. חזית פלדת אל חלד שמשקלה כ-1,700 טון מספקת עיצוב מודרני למבנה.

שטח הבניין ברוטו עומד על 378,600 מ"ר. למגדל בן 115 הקומות יחס רוחב לגובה (יחס הדקיקות) של 1:10, ויש לו גם פודיום בן 11 קומות. כולל הפודיום, הבניין מכיל 495,520 מ"ר שטח רצפה. מרתף בן חמישה מפלסים מוסיף עוד 90,000 מ"ר נוספים. מסת המבנה היא 620,000 טון מטרי, והוא יושב על מגרש ששטחו כ-18,930 מ"ר. תוכנית קומה טיפוסית במגדל כוללת שמונה מגה-עמודים, המסודרים שניים מכל צד, והם מהווים את מבנה העל. העמודים בדרך כלל מלבניים בחתך הרוחב אך משתנים בגודלם. מידות העמוד נעות בין 6 ל-3.2 מטר, בקומות הנמוכות ביותר ל-2.9 על 1.4 מטר בראש המגדל.

בגובה של 562 מטר נבנה מרפסת תצפית.

 מעליות  
גורד השחקים כולל 33 מעליות דו-קומתיות, במהירויות מקסימליות של עד 10 מטר לשנייה.

 ניסיונות טיפוס 
הבניין היה עד למספר ניסיונות טיפוס לגג. בינואר 2015, הצלם המלזי קאו וויי לונג, טיפס על הבניין הלא שלם אז ושחרר קטעי וידאו ותמונה שצולמה מנוף בראש המגדל.

במהלך ראש השנה הסיני ב-19 בפברואר 2015, טיפסו על המבנה שני החוקרים העירוניים ואדים מח'ורוב וויטלי רסקאלוב, אשר טיפסו עד לעגורן שהשתתף בהקמה, ותיעדו את עלייתם באמצעות וידאו ותמונות.

 בניין שני 
בניין נוסף של הפרויקט, גורד שחקים בגובה 290 מטר וכ-47 קומות המכונה "המגדל הדרומי", החל להיבנות באפריל 2014, ונפתח בשנת 2018/19. המתחם כולל בית מלון 5 כוכבים של רשת הייאט.

 גלריה 

 לקריאה נוספת 
 Antony Wood, Wai Ming Tsang & Daniel Safarik, Ping An Finance Center: In Detail, Council on Tall Buildings and Urban Habitat in conjunction with the College of Architecture and Urban Planning at Tongji University, Shanghai, and the College of Architecture at the Illinois Institute of Technology, Chicago, 2014 
 Antony Wood, The World’s 118 Tallest Buildings, pp. 42–45, Council on Tall Buildings and Urban Habitat, 2022 
 קישורים חיצוניים 

 מרכז פיננסי פינג אן באתר המועצה לבניינים גבוהים וסביבת מחיה עירונית (CTBUH)
 מרכז פיננסי פינג אן באתר משרד האדריכלים קוהן פדרסן פוקס (KPF)
 מרכז פיננסי פינג אן, המגדל הצפוני באתר משרד המהנדסים ת'ורנטון טומאסטי

 הערות שוליים 

קטגוריה:הרפובליקה העממית של סין: גורדי שחקים
קטגוריה:שנג'ן: גורדי שחקים